Dennis Geiger

Dennis Geiger (s. 10. kesäkuuta 1998 Mosbach) on saksalainen jalkapalloilija, pelipaikaltaan keskikenttäpelaaja. Hän edustaa Saksan Bundesliigassa pelaavaa Hoffenheimia.

Geiger nousi Hoffenheimin junioreista edustusjoukkueeseen elokuussa 2017. Hän pelasi kaudella 2017–2018 Bundesliigassa 21 ottelua, joissa hän teki kaksi maalia, ja Eurooppa-liigassa neljä ottelua. Maaliskuussa 2018 hän loukkaantui, mikä pilasi häneltä seuraavankin kauden, jolloin hän pelasi vain yhden ottelun Mestarien liigassa joulukuussa 2018 ja neljä ottelua Bundesliigassa tammi-helmikuussa 2019. Kaudella 2019–2020 hän pelasi 21 bundesliigaottelua, joista 13 ottelua avauskokoonpanossa.

Geiger on pelannut yli 30 ottelua Saksan eri juniorimaajoukkueissa. Hän pelasi kaksi alkulohko-ottelua alle 17-vuotiaiden EM-kilpailuissa 2015 Saksan saavuttaessa hopeaa ja kaikki kolme ottelua alle 19-vuotiaiden EM-kilpailuissa 2017, kun Saksa ei selviytynyt alkulohkostaan välieriin.

Lähteet 

Saksalaiset jalkapalloilijat
Vuonna 1998 syntyneet
Elävät henkilöt